Námskeið vorannar í Opna LHÍ - skráning hafin ! 03. janúar 2020 Í gegnum Opna listaháskólann geta áhugasöm sótt námskeið sem kennd eru í deildum Listaháskóla Íslands . Hægt er að taka opin námskeið með eða án ECTS háskólaeininga . Nokkuð algengt er að nemendur taki námskeið í Opna listaháskólanum með það fyrir augum að safna einingum í meistaranámi . Alls eru 28 fjölbreytt námskeið í boði á vorönn 2020 . Meðal annars hægt að læra um Skapandi starf í tónlistarnámi , fræðast um Sýningargerð og sýningarstjórnun , sækja glænýja námskeiðið Listir og göngur , kynna sér Aðferðir leiklistar í kennslu og læra um og tileinka sér mismunandi notkun ólíkra texta í listaverkum í námskeiðinu Textaverk , svo fátt eitt sé nefnt . Eins er í fyrsta sinn boðið upp á fjarnámskeið en það er Almenn kennslufræði tónlistar . Vinsamlegast athugið að námskeið eru nú þegar tekin að fyllast og því er áhugasamt fólk hvatt til að skrá sig sem allra fyrst , til að missa ekki af .